b'\n_START_ARTICLE_\nLietuvos kult\xc5\xabros tyrim\xc5\xb3 institutas\n_START_PARAGRAPH_\nLietuvos kult\xc5\xabros tyrim\xc5\xb3 institutas (1977\xe2\x80\x931990\xc2\xa0m. Lietuvos moksl\xc5\xb3 akademijos Filosofijos, sociologijos ir teis\xc4\x97s institutas)\xc2\xa0\xe2\x80\x93 Lietuvos filosofijos ir sociologijos mokslini\xc5\xb3 tyrim\xc5\xb3 centras, nuo 1977 veikiantis Vilniuje, Saltoni\xc5\xa1ki\xc5\xb3 g. 58. \xc4\xaekurtas vietoje 1969\xc2\xa0m. \xc4\xafkurto Lietuvos moksl\xc5\xb3 akademijos Istorijos instituto Filosofijos, teis\xc4\x97s ir sociologijos skyriaus. 2002\xc2\xa0m. reorganizuotas, Kult\xc5\xabros, filosofijos ir meno institutas, iki 2010\xc2\xa0m. Lietuvos filosofijos ir sociologijos institutas.\n_START_SECTION_\nStrukt\xc5\xabra\n_START_PARAGRAPH_\n2002\xc2\xa0m. Lietuvos filosofijos ir sociologijos institutas tur\xc4\x97jo 9 skyrius: Lietuvos filosofijos istorijos, Dabartin\xc4\x97s filosofijos, Humanizmo filosofijos, Etikos, Socialin\xc4\x97s organizacijos, Etnosociologijos, Socialini\xc5\xb3 poky\xc4\x8di\xc5\xb3 tyrimo, Demografini\xc5\xb3 tyrim\xc5\xb3, Mokslin\xc4\x97s informacijos. Institute dirbo 110 darbuotoj\xc5\xb3, i\xc5\xa1 j\xc5\xb3 70 mokslo darbuotoj\xc5\xb3, i\xc5\xa1 j\xc5\xb3 7 habilituoti daktarai, 37 daktarai._NEWLINE_Institutui priklaus\xc4\x97 Vie\xc5\xa1osios nuomon\xc4\x97s tyrim\xc5\xb3 centras ir Represij\xc5\xb3 Lietuvoje tyrim\xc5\xb3 centras, institute veik\xc4\x97 Lietuvos moksl\xc5\xb3 akademijos centrin\xc4\x97s bibliotekos filialas. Prie instituto veik\xc4\x97 Lietuvos filosof\xc5\xb3 draugija, Baltijos sociolog\xc5\xb3 asociacija, Mokslo filosofijos ir istorijos draugija, Lietuvos etik\xc5\xb3 draugija \xe2\x80\x9eEthos\xe2\x80\x9c.\n_START_SECTION_\nVeikla\n_START_PARAGRAPH_\nSvarbiausios instituto mokslin\xc4\x97s veiklos kryptys: Lietuvos filosofijos istorijos, dabartin\xc4\x97s filosofijos ir etikos tyrin\xc4\x97jimai, sociologiniai visuomen\xc4\x97s socialini\xc5\xb3, ekonomini\xc5\xb3 ir politini\xc5\xb3 poky\xc4\x8di\xc5\xb3, kult\xc5\xabros, \xc5\xa1eimos, gyventoj\xc5\xb3 vie\xc5\xa1osios nuomon\xc4\x97s, sociologin\xc4\x97s teorijos ir istorijos tyrimai, Lietuvos demografin\xc4\x97s situacijos ir gyventoj\xc5\xb3 socialin\xc4\x97 demografin\xc4\x97 analiz\xc4\x97, Lietuvos teis\xc4\x97s istorijos tyrimai._NEWLINE_Institutas leido t\xc4\x99stinius mokslo leidinius \xe2\x80\x9eEtikos etiudai\xe2\x80\x9c (nuo 1977\xc2\xa0m.), \xe2\x80\x9eLietuvos filosofijos istorija: paminklai ir tyrin\xc4\x97jimai\xe2\x80\x9c (nuo 1990\xc2\xa0m.), i\xc5\xa1leido daugiau kaip 370 knyg\xc5\xb3, i\xc5\xa1 j\xc5\xb3 daugiau kaip 90 monografij\xc5\xb3, temini\xc5\xb3 rinkini\xc5\xb3. Reng\xc4\x97 Lietuvos moksl\xc5\xb3 akademijos leid\xc5\xbeiamus mokslo \xc5\xbeurnalus \xe2\x80\x9eFilosofija. Sociologija\xe2\x80\x9c, \xe2\x80\x9eHumanistika\xe2\x80\x9c, kuravo \xc5\xbeurnalo \xe2\x80\x9eLogos\xe2\x80\x9c leidim\xc4\x85.'